Tibeio

**Tibeio Claodio Neron** (lat. *Tiberius Claudius Nero*; doppo l'adoçion d'Aogusto, *Tiberius Iulius Caesar*). - Impiao roman (n. 42 a.C. - m. Cao Mizen 37 d.C.). 

Valente generâ, o paçificò a Germania e o tègne sotta controllo a scitoaçion in Panonnia e Darmaççia; adotao da l'Aogusto into 4 d.C., o l'asceize a-o trono into 14. O continuò a politica aogustea, açentoando a l'interno o poei imperiâ inti raporti co-o senato e mantegnindo a paxe a-i confin. O so regno o fu però segnao da 'n climma de sospetti do quæ fu abbile inspiratô o prefetto do pretoio L. Elio Seian, che into tentativo d'ótegnî a sucescion e pe eliminâ ogni poscibile concorente o descadenò una serie d'acuze e procesci inti quæ però a-a fin fu lê mæximo tragicamente ingugeito.

## Vitta e attivitæ
Figgio de Tibeio Claodio Neron e de Livia, che, divorçiâ, a sposò da pœu l'Ottavian, o fu educao aristocrategamente; o conosceiva o grego perfettamente e o l'aveiva gusto pe l'erudiçion. Doppo una rapida carea militâ e politica, durante a quæ o parteçipò a-a guæra contra Reti e Vindelleghi (15 a.C.), o fu conso (13). A-a morte d'Agrippa (12) o l'apariva comme unico poscibile sucessô d'Aogusto (aomanco comme l'unico sucessô inmediao, mentre se profilava comme poscibili eredi i doi figgi de l'Agrippa e da Giulia, o Gaio e o Luccio Cesare), onde foscia l'ordine de l'imperatô de separâse da-a moggê amâ, Vipsania Agripiña (da-a quæ o l'aveiva avúo un figgio, Druzo, e o n'atendeiva un segondo), e de sposâ a viddoa de l'Agrippa e figgia d'Aogusto, a scandalosa Giullia, da-a quæ ben fito o se separò. 

Represso e rebellioin pannonica (12 a.C.) e darmatica (11), doppo a morte do fræ Druzo o continuò l'œuvia de consolidamento do dominio roman in Germania, ço che ghe varse o trionfo e o consolato (7) e da pœu (6 a.C.) a *tribunicia potestas* pe çinqu'anni. Poco doppo tuttavia o se retiò da-a vitta pubbrica refugiandose a Rodi, no se sa se spinto da saçietæ d'onoî e de comando opù da l'infeliçitæ do matrimonio e da-a rivalitæ co-o nevo de Aogusto, Gaio Cesare. Into so amao isoamento o fu razonto da-a nœuva da condanna da Giulia (2 a.C.). Ma, morto o Luçio Cesare (2 d.C.) e o Gaio Cesare (4 d.C.), o Tibeio o l'aparse torna l'unico poscibile sucessô: o fu perçò adotao da l'Aogusto e o l'ebbe a *tribunicia potestas* pe dex'anni. O repigiò aloa l'œuvia de paçificaçion in Germania, o diresse a represcion da rebellion da Pannonia e da Darmaçia, o riorganizzò o confin renan doppo o disastro de Varo, e (12) o celebrò o trionfo panonnego, ótegnindo che ghe foise rinovao a *tribunicia potestas*. 

Doppo a morte de l'Aogusto (14) i organi do stato zuon fedeltæ a-o Tibeio, che quarche settemaña doppo o l'açettava a sucescion. O so governo, teizo a açentoâ l'afermaçion do poei imperiâ rispetto a-o senato o provocò, ascì pe l'aspieça e a tendença a-o sospetto proppi do so carattere, un attrito continno co l'aristocraçia e a forte ostilitæ che registrò inti so confronti a storiografia succesciva. Ma a so politica a l'amiò in realtæ a consolidâ l'œuvia de l'Aogusto: o seppe mantegnî a paxe a-i confin, o fu eçellente inta gestion finançiaia (comme se vidde particolarmente inta crixi finançiaia ch'a corpì l'Italia into 33) e o fu provvido inte l'aministraçion provinçâ. O Tibeio o refiò onoî divin; o perseguitò e religioin strangee che portessan comonque turbamento a-a vitta de l'impeo. 

Inti resguardi da Germania o condusse una politica aparentemente renonçiataia, acontentandose da frontea aogustea do Ren e impedindo a-o Germanego d'aventurâse inte de impreize peigose, ma in realtæ o l'ariescì a sfrûtâ e rivalitæ interne di Germoen (in tâ moddo fu eliminao o Maroboduo e l'Arminio). Do Germanico o se varse pe scistemâ a scitoaçion in Oriente: a Commagene a fu anessa a-a Sciia, a Cappadocia a vègne provinça e fu imposto o Zenon in sce-o trono d'Ærminnia. E grave rivotte do Tacfarinate in Africa, do Giulio Floro e Giulio Sacroviro in Gallia, do Rescupori in Traxa fun stroncæ con fermeçça e rapiditæ. 

Ma l'aristocraçia, ch'a se veddeiva coscì poco consciderâ da-o Tibeio, a ghe contrapoze idealmente un proppio campion into Germanico e a l'accusò o Tibeio d'aveilo fæto avelenâ (19). Se formò coscì un ambiente d'opoxiçion in gio a l'Agripiña, mogê do Germanico. Inte questa atmosfea de sospetto preize vigô, co l'agiutto de delatoî, l'acuza de leiza magestæ, i procesci se mortipricon e teizan a corpî de persoñe vexiñe a-a famiggia do Germanico. Inspiratô de questa politica fu o L. Elio Seian (ca. 20 a.C. - 31 d.C.), che, avendo ótegnúo d'arecœugge in Romma e coorte pretoie, o l'aveiva in man a vea força militâ d'Italia, mentre l'imperatô, preocupao da proppia tranquillitæ, exaspiao pe l'ostilitæ di Romoen, o decideiva de retiâse a Capri (27). O Seian, che amiando a-a succescion o l'ea ariescio a fâ avelenâ o Druzo, figgio do Tibeio, o feççe exiliâ l'Agrippiña a *[[Pandataria]]*, dond'a moì, e a Ponça o figgio de lê Neron, ch'o s'amaçò. Into 32, vegnuo a conoscença de 'na congiua ch'ordiva o Seian contra de lê, o Tibeio o ne preparò abilmente a destituçion e quindi a condanna a morte. Ma l'aspieça e l'inrequeteçça do Tibeio se feççan maggioî, e denonçie se infitin; tra quelli che s'amaççon pe terrô fu o Druso, figgio do Germanico, e a Livilla, viddoa do Druso figgio do Tibeio. 

Pù no tornando ciu a Romma, o Tibeio o no perdeiva tuttavia de vista i interesci de l'impeo: o regolò a costion pratica da sucescion do Zenon co l'impoxiçion do Tiridate in sce-o trono d'Ærminnia. De inaçettabile lezendie son i raconti di monstroxi piaxei a-i quæ o se saiæ abandonao a Capri. 

O moì inta villa do Lucullo a Mizen o 16 de março do 37, lasciando eredi a-o pâo o nevo Tibeio Gemello e o Gaio (Caligola).

## Atri progetti

Categorîa:Imperatoî Romen
Categorîa:Biografìe